KOMISIJOS REGLAMENTAS (EB) Nr. 1418/2005
2005 m. rugpjūčio 29 d.
nukrypstantis nuo Tarybos reglamento (EB) Nr. 1782/2003 dėl tam tikrų išmokų termino pradžios
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir nustatantį tam tikras paramos schemas ūkininkams bei iš dalies pakeičiantį Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (1), ypač į jo 145 straipsnio q punktą ir 155 straipsnį,
kadangi:
(1)
Pagal Reglamento (EB) Nr. 1782/2003 IV dalies 7 skyrių pieno gamintojai turi teisę gauti priemoką už pieno produktus ir papildomas išmokas. Pagal to paties reglamento 28 straipsnio 2 dalį minėtos priemokos ir išmokos mokamos kartą per metus nuo gruodžio 1 d. iki kitų kalendorinių metų birželio 30 dienos.
(2)
Nepaisant gamintojams mokamų tiesioginės pagalbos išmokų, dėl pieno rinkoje mažėjančių kainų atsiranda pavojus, kad trumpuoju laikotarpiu pienininkystės ūkiai patirs nuostolių dėl to, kad pagalbos lėšos mokamos tik tam tikromis nustatytomis metų dienomis. Norėdamos pakeisti dabartinę situaciją daugelis valstybių narių paprašė Komisijos imtis skubių priemonių šiam pavojui pašalinti. Todėl pieno sektoriuje mokamų tiesioginės pagalbos išmokų termino paankstinimas laikomas tinkama priemone šiam tikslui pasiekti. Tačiau dėl biudžetinių sumetimų jos negalima taikyti anksčiau negu 2005 m. spalio 16 d.
(3)
Dėl Reglamento (EB) Nr. 1782/2003, ypač dėl jo 28 straipsnio 2 dalies taikymo, diena, kurią mokėjimai gali būti atliekami, lyginant su ankstesne padėtimi, nusikelia į vėlesnį laiką, pirmiausia priemokų už avis ir ožkas bei išmokų už galvijieną mokėjimas. Siekdamos, kad šis mokėjimų datų vėlavimas nepaveiktų ūkių, kuriuose auginamos avys ir ožkos bei karvės žindenės, finansinės situacijos, daugelis valstybių narių paprašė Komisijos imtis laikinųjų priemonių. Reglamento (EB) Nr. 1782/2003 IV dalies 11 skyriuje ir 125 straipsnyje numatytų priemokų už avis ir ožkas bei karves žindenes mokėjimo termino perkėlimas į lapkričio 1 d. laikomas tinkama priemone šiam tikslui pasiekti.
(4)
Esant tokioms aplinkybėms, 2005 metais reikėtų nukrypti nuo Reglamento (EB) Nr. 1782/2003 28 straipsnyje nurodyto mokėjimo termino, taikomo priemokoms ir išmokoms, nurodytoms to paties reglamento IV dalies 7 ir 11 skyriuje bei 125 straipsnyje.
(5)
Šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 1782/2003 28 straipsnio 2 dalies, to paties reglamento IV dalies 7 skyriuje numatytų priemokų už pieno produktus ir papildomų išmokų mokėjimo termino pradžia 2005 metams nustatyta spalio 16 d.
2 straipsnis
Nukrypstant nuo Reglamento (EB) Nr. 1782/2003 28 straipsnio 2 dalies, to paties reglamento IV dalies 11 skyriuje numatytų priemokų už avis ir ožkas bei 125 straipsnyje numatytų priemokų už karves žindenes mokėjimo termino pradžia 2005 metams nustatyta lapkričio 1 d.
3 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. rugpjūčio 29 d.